Ouma in hof op seksaanklagŉ Ouma van Mpumalanga het Maandag in die Nelspruit-streekshof verskyn op aanklag dat sy haar oorlede man aangemoedig het om seks te hê met haar sewejarige kleindogter. Die 65-jarige vrou het onskuldig gepleit op aanklagte dat sy iemand aangehits het om ŉ seksuele misdaad te pleeg, sameswering om te verkrag en poging tot moord. Die hof het gehoor dat die vrou se man die meisie twee keer in 2008 verkrag het. Die man, die slagoffer se stiefoupa, is in April verlede jaar oorlede. Lucas Ndlovu, wat ten tyde van die beweerde voorval as ŉ dokter by die Rob Ferreira-hospitaal gewerk het, het getuig dat die meisie, nou 12 jaar oud, MIV-positief is. Hy het aan die hof gesê dat hy die meisie op 13 Desember 2008 ondersoek het en dat hoewel hy nie kon bevind dat sy onlangs verkrag is nie daar tekens was dat sy wel vroeër verkrag is. Ndlovu sê dit is nie duidelik hoe die meisie MIV opgedoen het nie. Hy sê die slagoffer se ma is MIV-negatief en is die meisie dus nie met die virus gebore nie. “Ons toetse het nie gewys hoe sy die virus opgedoen het nie maar haar ma is nie MIV-positief nie en daar was geen semen in haar gevind nie.” Landdros Andre Geldenhuys het aan die hof gesê die slagoffer kon nie Maandag in die saak getuig nie aangesien sy besig is om eksamen te skryf. Die beskuldigde is op waarskuwing vrygelaat en die saak is tot 22 Mei uitgestel.